Petteri Paronen

Timo Petteri Paronen (s. 16. marraskuuta 1955 Kemin maalaiskunta) on Kuopion entinen kaupunginjohtaja. Hän oli kaupunginjohtajan virassa elokuusta 2001 tammikuuhun 2018, jolloin jäi eläkkeelle. Hänen kaudelleen ajoittuivat muun muassa Saaristokaupungin suunnittelu, kaavoittaminen ja rakentaminen sekä viiden kunnan (Vehmersalmi, Karttula, Nilsiä, Maaninka ja Juankoski) liittyminen Kuopioon.

Paronen väitteli tohtoriksi farmasiasta Kuopion yliopistossa vuonna 1983. Hän hoiti farmasian teknologian apulaisprofessuuria 1988–1990 ja professuuria 1990–2001 ja työskenteli Kuopion yliopiston vararehtorina 1994–1998 ja rehtorina 1998–2001. Paronen oli vuodesta 1989 myös Helsingin yliopiston farmasian teknologian dosentti. Parosen tutkimuskohteita ovat olleet lääkevalmisteiden kehittäminen, etenkin keuhkojen ja ihon kautta tapahtuva annostelu, sekä lääketeollisuuden valmistusmenetelmien optimointi.

Paronen on poliittisesti sitoutumaton. Hänen isänsä oli lentomestari, hävittäjälentäjä Onni Paronen. Petteri Parosen vaimo on Elsa Paronen, joka valittiin Pohjois-Savon maakuntauudistuksen muutosjohtajaksi syyskuussa 2016.

Lähteet

Aiheesta muualla 
 Kovanen, Pertti: Kaupunginjohtaja Petteri Paronen yliopistojen kolmannesta tehtävästä: Kuopion kaupunki ja yliopisto monipuolistaneet yhteisin tavoittein alueen elinkeinoelämää jo vuosia. Acatiimi 8/2003.

Kuopion kaupunginjohtajat
Suomalaiset professorit
Kuopion yliopiston professorit
Suomen yliopistojen rehtorit ja kanslerit
Vuonna 1955 syntyneet
Elävät henkilöt